Metrorex a angajat o agenție pentru a face publicitate Magistralei 5 Drumul Taberei, chiar dacă finalizarea lucrărilor la noua linie de metrou este încă departe.

Contractul Metrorex cu Promo Media SRL, firmă care are un singur angajat, este în valoare de 100.000 de euro, potrivit paginademedia.ro.

Agenția de publicitate va organiza conferințe de presă pentru fiecare stație, va distribui 500 de pixuri, fluturași și se va ocupa de montarea a 40 de „plăci comemorative”.

Firma de publicitate este din Suceava și a mai avut contracte și cu primării din Onești, Iași sau Satu Mare. Termenul de implementare a contractului este de 26 de luni de la data atribuirii.

Construcția magistralei 5 Drumul Taberei – Pantelimon, cel mai important proiect de investiții derulat în prezent de Metrorex, are ca termen de finalizare anul 2020 pentru întregul proiect și anul 2016 pentru tronsonul Drumul Taberei – Eroilor.

În octombrie 2014, Metrorex a atribuit asocierii Astaldi – FCC – Delta ACM – AB Construct un contract de 67,4 milioane lei (15,3 milioane euro), cu TVA, pentru lucrări suplimentare la magistrala 5 de metrou Drumul Taberei – Pantelimon. Valoarea contractului, fără TVA, este de 54,41 milioane lei.

În construcția acestei magistrale de metrou este implicat și grupul german Max Bogl, selectat în aprilie 2011 pentru realizarea stației și depoului Valea Ialomiței, printr-un contract în valoare de 231,6 milioane lei, fără TVA.